b'\n_START_ARTICLE_\nDarbo teis\xc4\x97s subjektas\n_START_PARAGRAPH_\nDarbo teis\xc4\x97s subjektas\xc2\xa0\xe2\x80\x93 asmuo, galintis b\xc5\xabti darbo santyki\xc5\xb3 subjektu. Tam yra b\xc5\xabtinas darbo teisnumas bei darbo teisinis veiksnumas, t. y. darbo teisinis subjekti\xc5\xa1kumas. Pagrindiniai darbo teis\xc4\x97s subjektai\xc2\xa0\xe2\x80\x93 darbuotojas ir darbdavys (LR darbo kodeksas, I dalis, II skyrius, 13-17 str.). Taip pat subjektu pripa\xc5\xbe\xc4\xafstamas darbuotoj\xc5\xb3 kolektyvas, t. y. j\xc4\xaf sudaro visi darbuotojai, darbo santykiais susij\xc4\x99 su darbdaviu (LR DK 17 str.).\n_START_SECTION_\nDarbuotojai\n_START_PARAGRAPH_\nDarbuotojas yra fizinis asmuo, pagal LR DK 13 straipsn\xc4\xaf turintis darbin\xc4\xaf teisnum\xc4\x85 ir veiksnum\xc4\x85, dirbantis pagal darbo sutart\xc4\xaf u\xc5\xbe atlyginim\xc4\x85 (LR DK 15 str.)._NEWLINE_Gal\xc4\x97jimas tur\xc4\x97ti darbo teises ir pareigas (darbinis teisnumas) pripa\xc5\xbe\xc4\xafstamas lygus visiems Lietuvos Respublikos pilie\xc4\x8diams. U\xc5\xbesienio pilie\xc4\x8diai ir asmenys be pilietyb\xc4\x97s, nuolatiniai Lietuvos Respublikos gyventojai, turi Lietuvos Respublikoje tok\xc4\xaf pat\xc4\xaf darbin\xc4\xaf teisnum\xc4\x85 kaip ir Lietuvos pilie\xc4\x8diai. I\xc5\xa1imtis gali nustatyti \xc4\xafstatymai. Visi\xc5\xa1kas darbinis teisnumas ir gal\xc4\x97jimas savo veiksmais \xc4\xafgyti darbo teises bei sukurti darbo pareigas (darbinis veiksnumas) atsiranda asmeniui, sukakusiam 16 met\xc5\xb3. I\xc5\xa1imtis nustato LR DK ir kiti darbo \xc4\xafstatymai (LR DK 13 str.).\n_START_SECTION_\nDarbdaviai\n_START_PARAGRAPH_\nDarbdavys gali b\xc5\xabti \xc4\xafmon\xc4\x97, \xc4\xafstaiga, organizacija ar kita organizacin\xc4\x97 strukt\xc5\xabra, nepaisant nuosavyb\xc4\x97s formos, teisin\xc4\x97s formos, r\xc5\xab\xc5\xa1ies bei veiklos pob\xc5\xabd\xc5\xbeio, pagal LR DK 14 straipsn\xc4\xaf turin\xc4\x8dios darbin\xc4\xaf teisnum\xc4\x85 ir veiksnum\xc4\x85. Darbdavys taip pat gali b\xc5\xabti kiekvienas fizinis asmuo. Darbdavio (fizinio asmens) teisnum\xc4\x85 ir veiksnum\xc4\x85 reglamentuoja LR civilinis kodeksas (LR DK 16 str.)._NEWLINE_Darbdavi\xc5\xb3 darbinis teisnumas ir veiksnumas atsiranda nuo j\xc5\xb3 \xc4\xafsteigimo momento. Darbdaviai \xc4\xafgyja darbo teises ir prisiima darbo pareigas, taip pat jas \xc4\xafgyvendina per savo organus ir administracij\xc4\x85. \xc5\xa0ie organai formuojami ir veikia pagal \xc4\xafstatymus ir darbdavi\xc5\xb3 veiklos dokumentus. Individuali\xc5\xb3 (personalini\xc5\xb3) \xc4\xafmoni\xc5\xb3 savininkai, \xc5\xabkininkai ir darbdaviai fiziniai asmenys darbo teises ir pareigas gali \xc4\xafgyvendinti patys (LR DK 14 str.).'